Vedtekter for foreldrerådets arbeidsutvalg (FAU)

27.08.2024 Torridal skole, Kristiansand kommune

Begrepet foreldre brukes i dette dokumentet om foreldre, foresatte og andre som i praksis har ansvaret for barnet.

**§ 1– Foreldrerådet og Foreldrerådets arbeidsutvalg (FAU)**

Foreldrerådets arbeidsutvalg (FAU) skal fremme fellesinteresser til foreldrene, være bindeleddet mellom foreldrene og skolen og jobbe for et godt læringsmiljø for alle elever. FAU har informasjonsplikt overfor alle foreldre. På vår skole informerer FAU foreldrene på følgende måter:

* Via klassenes foreldrerepresentanter gjennom Spond/Facebook
* Via skolens hjemmeside

**§ 2 – Valg av Foreldrerådets arbeidsutvalg (FAU)**

Foreldrerådet velger et arbeidsutvalg. Alle foreldrene er automatisk medlem av foreldrerådet. FAU velges for ett (1) skoleår om gangen. På Torridal skole velger vi FAU-representantene på følgende måte:

* Foreldrene i hver klasse velger en foreldrerepresentant og en vararepresentant.
* Valg av neste års representant og vara ved starten av skoleåret.

FAU består av foreldrerepresentantene fra alle skolens klasser.

Vararepresentant representerer klassen ved foreldrerepresentantens fravær.

Vararepresentant rykker automatisk opp til foreldrerepresentant neste skoleår dersom annet ikke er avtalt.

**§ 3 – Konstituering av FAU og valg til andre utvalg**

FAU konstituerer seg ved at FAU-representantene velger leder, nestleder, kasserer og sekretær.

Sekretariatet velges fortrinnsvis for to år. For å sikre kontinuitet i skolens FAU velges leder og sekretær partallsår. Nestleder og kasserer velges oddetallsår. Øvrige representanter i FAU benevnes som medlemmer.

FAU har to representanter med personlige vararepresentanter til samarbeidsutvalget (SU), og representanter til skolemiljøutvalget (SMU).

Lederen for FAU skal være en av representantene i SU/SMU. Nestleder FAU er normalt kandidat som leder av SU/SMU.

**§ 4 – Eventuelle komiteer/fokusgrupper**

FAU på vår skole kan ha komiteer/fokusgrupper.

**§ 5 – Møter**

FAU har møte cirka 4-6 ganger i året. Ekstraordinære FAU-møter holdes når 1/3 av medlemmene krever det. Møteledelsen er lederens ansvar. Dette ansvaret kan delegeres til andre medlemmer, men agendaen skal alltid være kjent for FAU-leder og resten av FAU. Møtedato og saksliste skal sendes ut med minst en ukes frist.

På Torridal skole offentliggjøres innkallinger og møtereferater på følgende måte:

* Via e-post til klassenes foreldrerepresentanter og deres vararepresentanter
* Referater legges ut på skolen hjemmesider

FAU er vedtaksdyktig dersom 2/3 av medlemmene er til stede.

**§ 6 – Oppgaver**

FAU på vår skole skal jobbe med følgende oppgaver:

* Bidra til godt samhold og samarbeid mellom skole og hjem for å fremme trygghet og en best mulig skolehverdag for elevene.
* Bidra til godt foreldrefellesskap, noe som igjen bidrar til økt trivsel, mindre mobbing og et godt læringsmiljø på skolen.

**§ 7 – Økonomi**

Det er et grunnleggende prinsipp at den offentlige grunnskoleopplæringen skal være gratis. FAU kan likevel motta bidrag i form av pengegaver eller dugnader. Pengegaver eller andre bidrag til FAU skal gis frivillig og anonymt av foreldrene og skal komme alle elevene til gode. FAU har disposisjonsrett over midler som kommer inn, og skal sørge for god kontroll med inntekter og utgifter. Regnskap legges fram på siste FAU-møte om våren.

*FAU har skolekonto.*

*Overskuddet fra Høstfesten går hvert annet år til FAU dersom ikke annet er bestemt.*

**§ 8 – Taushetsplikt**

Foreldrerepresentanter er automatisk underlagt taushetsplikten. FAU skal imidlertid ikke behandle saker som dreier seg om enkeltpersoner, enkeltelever, enkeltforeldre eller skolens personale.

**§ 9 – Konflikter i FAU**

FAU skal være et samlende utvalg med fokus på det beste for alle elever. Det er viktig at det er høyde for uenighet og diskusjon i FAU. Dersom det oppstart konflikter, må representantene holde seg saklige og ha alle elever i sentrum.

**§ 10 – Rektors og avdelingsleders rolle**

Rektor har ansvaret for å legge til rette for et godt hjem-skole-samarbeid. Det innebærer blant annet at rektor skal sørge for god kommunikasjon med foreldre, ikke bare enkeltvis, men også gjennom FAU og andre utvalg. FAU er foreldrenes organ, men det kan være nyttig å få informasjon direkte fra skolens ledelse. Dette styrer rektors og avdelingsleders deltakelse på FAU-møter.

**§ 11 – Samarbeid mellom FAU og andre utvalg på skolen**

FAU på Torridal skole skal samarbeide med Elevrådet, Samarbeidsutvalget (SU) og Skolemiljøutvalget (SMU) på følgende måte:

* FAU-leder er medlem av SU/SMU
* Elevrådet er også representert i SU/SMU

**§ 12 – Endringer av vedtektene**

FAUs vedtekter fastsettes av FAU. Endring av vedtekter krever 2/3 flertall av trinnene. Forslag til endring av vedtekter skal behandles på et møte, mens avstemning om endringene først kan vedtas på påfølgende møte.